**РЕШЕНИЕ № ПВ – 70 -ПР/2014 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становища от РЗИ Пловдив и БДУВ ИБР Пловдив

**Р Е Ш И Х**

**да не се извършва** оценка на въздействието върху околната среда за

**инвестиционно предложение**: **„Изпълнение на два броя тръбни кладенци за напояване на земеделска земя за отглеждане на маточина“,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение:** в ПИ 21169.3.43 и ПИ 21169.3.40, землище с. Динк, общ. Марица.

Възложител: АЙ ТИ ПИ България ЕООД, гр. София, район Средец, ул. „Славянска“ 2.

Характеристика на инвестиционното предложение:

Инвестиционното предложение предвижда изграждане на два броя тръбни кладенци (ТК)- ТК1 в ПИ 21169.3.43, ТК2 в ПИ 21169.3.40. Имотите са наети под наем от възложителя. Водовземните съоръжения ще се използват за напояване на земеделска земя за отглеждане на маточина. Необходимото годишно водно количество е Qпр.= 5756 m3/годишно, разпределено от двата кладенеца, както следва за ТК1- 4606 m3/годишно, за ТК2- 1150 m3/годишно. Необходимият средно денонощен дебит за поливен сезон (180 дни) е 0,37 l/s.

Инвестиционното предложение /ИП/ попада в обхвата на т.10, буква “н“ от Приложение № 2 на Закона за опазване на околната среда /ДВ.бр.91 /2002 год./ и чл.2, ал.1, т. 1 от Наредбата за ОС.

Площадката на ИП не попада в границите на защитени зони по смисъла на Закона за биологичното разнообразие /ЗБР/ от мрежата „Натура 2000”. Най-близката защитена зона е BG0000429 „Река Стряма”, включена в списъка на защитените зони за опазване на природните местообитания и на дивата флора и фауна, приета от МС с Решение № 122/02.03.2007г. (ДВ бр.21/2007г.). Предвид местоположението и характера на инвестиционното предложение, извършената преценка за вероятната степен на отрицателно въздействие определя, че **няма вероятност** от значително отрицателно въздействие върху предмета на опазване в защитената зона.

**мотиви:**

**I. Характеристика на предлаганото строителство, дейности, технологии: обем, производителност, мащабност , взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Инвестиционното предложение предвижда изграждане на водовземни съоръжения, с дълбочини: ТК1- 25m и ТК- 14m, попадащи в рамките на подземно водно тяло BG3G000000Q013- Порови води в Кватернер – Горнотракийска низина. Сондирането ще се извърши със сондажна апаратура УГБ-1ВС- шнеково. В задтръбното пространство на експлоатационните колони на двата тръбни кладенци, в интервала от 4m до проектната им дълбочина ще бъде направена обсипка от промит речен чакъл фракция 5-30, в интервала от 0 до 4 m ще бъде направен циментов тампонаж. Сондажните работи не включват използване, съхранение, транспорт, производство и работа с материали, които могат да бъдат опасни за околната среда и здравето на хората. Шламът, получен при сондирането ще се събира в утайна яма. След приключване на сондирането терена на сондажните площадки ще бъде рекултивиран.

Предвидените тръбни кладенци ще бъдат изградени след получаване на разрешително за ползване на воден обект с изграждане на водовземно съоръжение за подземни води от БДУВ ИБР Пловдив.

* В хода на експлоатация на обекта не се предполага значително замърсяване и дискомфорт на околната среда. При строителството се очаква известно шумово натоварване на околната среда. То ще бъде минимално, локализирано в рамките на ограничен район.
* Не се налага промяна на съществуващата или изграждане на нова пътна инфраструктура.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

Дейностите по време на изпълнението на тръбните кладенци ще се осъществяват само върху имоти №№ 21169.3.43 и 21169.3.40, землище с. Динк, общ. Марица и няма да засегнат съседните имоти.

* Реализацията на инвестиционното предложение ще бъде извън границите на защитени зони, съгласно чл. 5 от Закона за биологичното разнообразие и не се очаква да настъпи значително въздействие върху компонентите на околната среда.
* Инвестиционното предложение ще се осъществи извън границите на защитени територии, съгласно Закона за защитените територии.
* Не се очаква засягане на качествата и регенеративната способност на природните ресурси в района.

**III. Способността за асимилация на екосистемата в естествената околна среда**:

* Характерът и капацитетът на инвестиционното предложение не предполагат значително изменение в ключови характеристики на околната среда.
* С писмо изх. № КД-04-126/06.06.2014г. БДУВ ИБР Пловдив е дала заключение за допустимост на инвестиционното предложение от гледна точка на ПУРБ на ИБР и постигане целите на околната среда. Степента на въздействие от реализацията на инвестиционното предложение върху водите и водните екосистеми е преценена, като незначителна.

**IV. Характеристика на потенциалните въздействия- териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие в резултат на строителството и експлоатацията на инвестиционното предложение е ограничен и локален в рамките на сондажните площадки.
* При спазване на технологичните изисквания не се очаква неблагоприятно въздействие върху компонентите и факторите на околната среда и върху човешкото здраве.
* Реализацията на предложението не предполага трансгранично въздействие.
* Въздействието в резултат на експлоатацията на бъдещия обект ще бъде дълготрайно, съгласно срока на експлоатацията му.
* Във връзка с поискано становищеопределящо степента на значимост на въздействието и риска за човешкото здраве, с писмо изх. № 3338/12.06.2014г., РЗИ- Пловдив е потвърдила липсата на здравен риск при реализацията на инвестиционното предложение.

**V. Обществен интерес към предложението за строителство, дейности или технологии :**

Възложителят е уведомил за своето инвестиционно предложение кметовете на община Марица и с. Динк, както и засегнатото население чрез обява във вестник. Осигурен е обществен достъп до информацията по приложение № 2 по реда на чл. 6, ал. 9 от Наредбата за ОВОС. Към момента на издаване на настоящото решение не са изразени устно или депозирани писмено жалби, възражения и становища срещу реализацията на инвестиционното предложение.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ- Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

**ТАМЕР БЕЙСИМОВ 30.06.2014**

*Директор на РИОСВ - Пловдив*